
ДО 
ОБЩИНСКИ СЪВЕТ
БУРГАС




ДОКЛАДНА ЗАПИСКА
От: Д-Р ЛОРИС МАНУЕЛЯН, ЗАМ-КМЕТ ЗСДС ПРИ ОБЩИНА БУРГАС

[bookmark: _GoBack]Относно: Предоставяне на парична награда на СДРУЖЕНИЕ "ВОЛЕЙБОЛЕН КЛУБ" НЕФТОХИМИК-2010"" за спечелване на Шампионската титла в националната Суперлига, Купата на България, Суперкупата на България и принос в развитието на спорта в Община Бургас.  


УВАЖАЕМИ ОБЩИНСКИ СЪВЕТНИЦИ,

Мъжкият отбор на СДРУЖЕНИЕ "ВОЛЕЙБОЛЕН КЛУБ" НЕФТОХИМИК-2010"" /наричано нататък ВК " НЕФТОХИМИК-2010"/ безспорно е емблема на бургаския спорт през последните години. През сезон 2017 - 2018 г. бяха постигнати изключителни спортни резултати, а именно завоюване за пръв път златен требъл - Шампионската титла в националната Суперлига, Купата на България, Суперкупата на България. Освен трикратен шампион, през последните две е неизменен и единствен носител на Суперкупата. Четири пъти бургаският клуб печели и купата на България, съответно през 2007-ма, 2008-ма, 2016-та и настоящата 2018 година. По този начин клубът затвърди доминацията си в родния волейбол. Тези успехи де допълват и от участието в третия квалификационен кръг от Шампионската лига. Това не се случвало досега с отбор от Бургас. 
ВК "НЕФТОХИМИК-2010" е и отборът, който дава на националния отбор най-много волейболисти. Петима са повикани в представителния отбор на страната за участие на Световното първенство през септември в България и Италия - Георги Братоев, Валентин Братоев, Илия Петков, Теодор Салпаров и Георги Петров. В младежкия национален отбор са Георги Петров и Димо Димов. Денис Карягин беше основна част от юношеския тим на България, който зае престижното шесто място на Европейското първенство в Чехия и Словакия, което се проведе в края на месец април.
Много от мачовете на ВК "НЕФТОХИМИК-2010"в националната Суперлига, влючително и трите от финалната серия срещу ЦСКА бяха излъчвани пряко по телевизията, което донесе много позитиви за феновете и реклама за Бургас и респективно на общината, която твърдо стои зад проекта. Той включва второ поредно участие в квалификациите за Шампионската лига през есента на тази година, а надеждите са за по-солидно представяне.
Уникалните успехи на бургаските волейболисти засилиха в максимална степен зрителския интерес и в зала "Младост" на мачовете редовно присъстват над 1000 привърженици на отбора и любители на спорта. Сред тях има и много деца и ученици, които така се палят допълнително и започват активно да практикуват волейболната игра. Този спорт е най-успешният от колективните у нас през последните години. България е сред топ отборите в Европа и света. 
ВК " НЕФТОХИМИК-2010" допринася изключително много за сериозния имидж на Бургас като спортен град и за развитието на спорта в Община Бургас.
Необходимият финансов ресурс ще бъде осигурен от бюджета за 2018 г. на Община Бургас.


Предвид изложеното и на основаниe чл. 21., ал. 1. т. 24 и ал. 2 от Закона за местното самоуправление и местната администрация,  предлагам Общински съвет - Бургас да вземе следното:

РЕШЕНИЕ:

1. Дава съгласие да бъде предоставена парична награда в размер на 25 000 лв. (двадесет и пет хиляди лева) в полза на  СДРУЖЕНИЕ "ВОЛЕЙБОЛЕН КЛУБ" НЕФТОХИМИК-2010"", ЕИК 102649967, за спечелване през сезон 2017/2018 г. на Шампионската титла в националната Суперлига, Купата на България, Суперкупата на България и принос в развитието на спорта в Община Бургас, като:
2. Точка 1 от Приложение № 13.4 „Други дейности в областта на спорта“ към бюджета за 2018 г. на Община Бургас се изменя така: „Предоставяне на парична награда в полза на СДРУЖЕНИЕ "ВОЛЕЙБОЛЕН КЛУБ" НЕФТОХИМИК-2010"", ЕИК 102649967“ при непроменен финансов ресурс;
3. Намалява бюджета на Общинско предприятие „Спортни имоти“- § 10-00 – издръжка, с 9 000 лв. (девет хиляди лева).
      

С уважение,
Д-Р ЛОРИС МАНУЕЛЯН 
ЗАМ.-КМЕТ ЗСДС

Съгласували:

КРАСИМИР СТОЙЧЕВ
ЗАМЕСТНИК-КМЕТ ФБИ

Златина Караиванова
Директор на дирекция БФ
 
Веселина Деведжиева
Началник отдел СПМД

Изготвил:
Тодор Вълчев
Гл. юрисконсулт, дирекция СДЗС 

